Over 100.000 brudd på arbeidsmiljøloven på halvannet år.

Det viser brudd-regnskapet til bydeler og etater under miljøbyråd Lan Marie Berg (MDG) og daværende helsebyråd Tone Tellevik Dahl (Ap).

Tallene kommer frem i en fersk rapport fra Kommunerevisjonen i Oslo kommune.

Kommunerevisjonen er bystyrets kontrollorgan, og undersøker hvordan kommunen drives.

Rapporten slår også fast at byrådene har ikke sørget for å skaffe seg god nok informasjon om sine etaters forhold til arbeidsmiljøloven.

For etatene har sittet på oversikter over tusenvis av lovbrudd fra 2018 og 2019.

Likevel har denne informasjonen i hovedsak ikke havnet på byrådenes bord.

Les hele rapporten her.

Omfattende brudd på arbeidsmiljøloven

NRK har i en rekke artikler rettet søkelyset mot brudd på arbeidsmiljøloven i Oslo kommune. NRKs kartlegging viser at det siden 2013 har vært over 250.000 brudd i Oslo kommune.

Kommunerevisjonens undersøkelse har tatt for seg brudd fra januar 2018 til september 2019.

Bare i denne perioden er loven brutt 117.610 ganger i virksomhetene som de to byrådene har ansvar for.

NRK har spurt om byrådsleder Raymond Johansen (Ap), øverste ansvarlig for Oslo kommune, ønsker å stille til intervju. Hans kommunikasjonssjef, Hanne Gjørtz, svarer slik på forespørselen:

«Saken håndteres av fagbyrådene».

Rapport fra Kommunerevisjonen i Oslo Ekspandér faktaboks «NRK skrev første gang om brudd på arbeidstidsbestemmelsene i Energigjenvinningsetaten 29. august 2019, og meldte da om 500 brudd. Den 11. oktober skrev NRK om 15 000 brudd i miljø- og samferdselssektoren, mens NRK 18. oktober 2019 oppga å ha avdekket 65 000 arbeidstidsbrudd ved kommunens sykehjem», står det i innledningen av Kommunerevisjonens rapport.

Kommunerevisjonen har undersøkt oppfølgningen av brudd på arbeidstidsbestemmelsene i virksomhetene underlagt byråden for miljø og samferdsel og daværende byråd for eldre, helse og arbeid.

Perioden som er undersøkt er 1. januar 2018–31. august 2019.

Dette er blant spørsmålene Kommunerevisjonen har jobbet ut fra: Hva har byrådet gjort når for å skaffe oversikt? Hvilke tiltak byrådet har iverksatt i sektoren og når? Hvilken informasjon byrådet har gitt bystyret og når? Undersøkelsene er basert på dokumentgjennomgang og svar på skriftlige spørsmål fra de aktuelle byrådsavdelingene, samt underliggende virksomheter. Det er også gjennomført intervjuer og møter med kommunaldirektører og ansatte, ifølge rapporten.

Iverksatte ikke tiltak

Kommunerevisjonen har ettergått hva byrådene har gjort for å skaffe seg informasjon og sørge for at arbeidsmiljølovens følges.

Etter Veireno-skandalen i Oslo hadde miljøbyråd Lan Marie Berg dialog med Renovasjonsetaten om dette. Også Energigjenvinningsetaten har blitt fulgt opp av miljøbyråden, skriver revisjonen.

Om miljøbyrådens oppfølging av andre etater skriver revisjonen at det ikke var «iverksatt særskilte tiltak i undersøkelsesperioden for å unngå eller redusere omfanget av arbeidstidsbrudd».

Lan Marie Berg har ikke besvart NRKs forespørsel om å stille til intervju. Berg er i foreldrepermisjon.

Nåværende miljøbyråd, Arild Hermstad (MDG), skriver følgende til NRK på e-post:

«Byråd Berg har vært opptatt av å få alle fakta på bordet når det gjaldt brudd i den tidligere Energigjenvinningsetaten. Parallelt ble det satt inn tiltak for å rydde opp. Situasjonen er nå mye bedre enn den var, og antallet brudd på arbeidstidsbestemmelsene nærmer seg null».

Les også: Arbeidstilsynet ga Oslo beskjed om å stanse lovbrudd i 2012

Anså det ikke nødvendig å ta grep

I Oslo kommune er det byrådenes ansvar å påse at virksomhetene har systemer som sikrer at arbeidsmiljøloven følges.

I juni 2019 informerte daværende helsebyråd Tone Tellevik Dahl (Ap) bystyret om at arbeidsmiljøloven var brutt 1926 ganger ved de kommunale sykehjemmene. Bruddene var fra årets fire første måneder.

Til kommunerevisjonen forklarer hun «at hun ikke hadde ansett at det var nødvendig å ta grep basert på informasjonen.»

Tellevik Dahl trodde også, feilaktig, at oppfølging av virksomhetenes internkontroll med arbeidsmiljøloven var finansbyrådens ansvar å følge opp.

Dermed fikk ikke hennes etater den oppfølgingen de skulle hatt.

NRK har vært i kontakt med Tellevik Dahl. Hun viser til det hun har forklart i rapporten. Utover det ønsker hun ikke å kommentere saken.

Les også: Arbeidstilsynet åpner tilsyn mot Oslo kommune etter NRK-avsløring

Bekrefter: Satt på informasjon om brudd

NRK avdekket før jul at byråd Berg har sittet på flere detaljer om brudd på arbeidsmiljøloven enn hun har fortalt om til bystyret, Arbeidstilsynet og pressen.

Nå bekrefter også Kommunerevisjonen at byråden mottok detaljert informasjon om lovbrudd fra sin etat allerede i februar:

«Konstituert etatsdirektør oversendte 13. februar 2019 et notat med oversikt over antall brudd på arbeidsmiljøloven i 2017 og 2018 som var avdekket i etatens kontroll. Totalt var det avdekket 730 brudd».

Brudd på overtid i Oslo kommune Etat Brudd Tidsperiode Antall ansatte 2019 Ansvarlig byråd i dag Sykehjemsetaten 65694 2013-aug 2019 12051 Robert Steen (Ap) Helseetaten 9748 2016-sept 2019 1201 Robert Steen (Ap) Barne- og familieetaten 7842 2016-sept 2019 960 Inga Marte Thorkildsen (SV) Velferdsetaten 6852 2016-sept 2019 1300 Omar Samy Gamal (SV) Brann og redningsetaten 6616 2016-sept 2019 500 Lan Marie Berg Vann og avløpsetaten 5616 2016-sept 2019 616 Lan Marie Berg (MDG) Utviklings og kompetanseetaten 1212 oktober 2017-september 2019 350 Einar Wilhelmsen (MDG) Rådhusets forvaltningstjeneste 1112 januar 2017-sept/okt 2019 70 Raymond Johansen (Ap) Kulturetaten 3765 juli 2016- september 2019 450 Rina Mariann Hansen (Ap) Bymiljøetaten 3099 2017-sept 2019 900 Lan Marie Berg (MDG) Renovasjonsetaten 885 2017-sept 2019 449 Lan Marie Berg (MDG) Oslo Havn 727 2016-sept 2019 105 Victoria Marie Evensen (Ap) Energigjennvinningsetaten 857 2017-aug 2019 140 Lan Marie Berg (MDG) Utdanningsetaten 605 2017-2019 15.000 Inga Marte Thorkildsen (SV) Plan og bygningsetaten 370 2016-aug 2019 450 Hanna E. Marcussen (MDG) Klimaetaten 277 juni 2018-sept 2019 43 Lan Marie Berg (MDG) Eiendoms- og Byfornyelsesetaten 92 januar 2016- september 2019 140 Hanna E. Marcussen (MDG) Fornebubanen 16 mars 2019-sept 2019 14 Lan Marie Berg (MDG) Næringsetaten 651 januar 2016- september 2019 85 Victoria Marie Evensen (Ap) Gravferdsetaten 15 2017-sept 2019 196 Rina Mariann Hansen (Ap) Totalt 116.041 Kilde: Etatenes egne datasystemer. Flere etater mangler lokale avtaler i systemene. Tallene kan derfor vise for mange brudd.

I bydelene har NRK avdekket totalt ytterligere 135.596 brudd på arbeidstidsbestemmelsene.